PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan komissio hyväksyi 29. toukokuuta 2018 säädösehdotukset, jotka koskevat koheesiopolitiikan rahoituksen käyttöä kaudella 2021–2027 ja joissa rahastojen tuki jakautuu muutaman merkittävän EU:n poliittisen painopisteen ympärille.

Aiemmin tänä vuonna Euroopan talouteen kohdistui syvä ja ulkosyntyinen symmetrinen häiriötila covid-19-pandemian vuoksi. Terveysjärjestelmiin kohdistunutta välitöntä painetta ja valtavia ihmishenkien menetyksiä seurasivat äkilliset ja vakavat sosiaaliset ja taloudelliset vaikutukset.

Tämä johtaa talouden tuotosten huomattavaan heikkenemiseen ja talouden toimijoiden määrän vähenemiseen sekä työttömyyden ja köyhyyden jyrkkään lisääntymiseen. Se myös aiheuttaa tulevina vuosina merkittäviä haasteita julkiselle taloudelle ja velanhoidolle, mikä puolestaan saattaa rajoittaa talouden elpymisen ja kehityksen edellyttämiä julkisia investointeja.

Kauden 2014–2020 ohjelmissa tällä hetkellä käytettävissä olevia koheesiopolitiikan välineitä on jo mukautettu välittömänä kriisitoimena. Asetusta (EU) N:o 1303/2013 on muutettu tältä osin ensimmäisen kerran jäsenvaltioiden terveysjärjestelmien lujittamiseksi lisäinvestoinneilla sekä talouden toimijoiden ja työntekijöiden tukemiseksi. Tämän jälkeen tehdyllä toisella muutoksella pyrittiin tarjoamaan jäsenvaltioille poikkeuksellista joustavuutta ohjelmien hallinnoinnissa ja muuttamisessa silloin, kun se on tarpeen kriisitilanteen ratkaisemiseksi.

Komissio ehdottaa, että EU:n talousarvion koko painoarvoa hyödynnetään investointien liikkeelle saamiseksi ja taloudellisen tuen antamiseksi etupainotteisesti elpymisen ratkaisevan tärkeinä ensimmäisinä vuosina. Nämä ehdotukset perustuvat kahteen pilariin. Ensimmäinen näistä on Euroopan unionin elpymisväline, jolla lisätään tilapäisesti EU:n talousarvion rahoituskapasiteettia, kun EU:n talousarviossa olevaa liikkumavaraa käytetään lisärahoituksen hankkimiseen rahoitusmarkkinoilta. Toinen on vahvistettu monivuotinen rahoituskehys vuosiksi 2021–2027. Komissio ehdottaa keskeisten ohjelmien lujittamista Euroopan unionin elpymisvälineen avulla, jotta investoinnit saataisiin kohdennettua nopeasti sinne, missä niitä eniten tarvitaan, vahvistettaisiin sisämarkkinoita, tehostettaisiin yhteistyötä terveydenhuollon ja kriisinhallinnan kaltaisilla aloilla ja laadittaisiin unionille talousarvio, joka on räätälöity edistämään pitkän aikavälin siirtymistä kestävämpään, vihreämpään ja digitaaliseen Eurooppaan, ja tuettaisiin samalla Euroopan sosiaalisten oikeuksien pilarin periaatteita.

Tämä ehdotus kuuluu edellä mainittuun toiseen pilariin. Kaudella 2021–2027 koheesiopolitiikan investointien on täytettävä pitkän aikavälin roolinsa kasvua ja lähentymistä edistävinä välineinä vuodesta 2021 eteenpäin, kun EU:n talouden odotetaan alkavan elpyä vakavasta taantumasta.

Tältä osin kauden 2021–2027 koheesiopolitiikan suunnittelu on tarkoituksenmukaista ja selvästi perusteltua. Se pohjautuu tulevaisuudenkestäviin kasvustrategioihin ja keskittyy temaattisesti talouden kilpailukykyyn, vihreän kehityksen ohjelmaan ja Euroopan sosiaalisten oikeuksien pilarin edistämiseen. On äärimmäisen tärkeää varmistaa suotuisat olosuhteet nopealle elpymiselle, joka tasoittaa tietä EU:n taloudelliselle kehitykselle ja täyttää samalla perussopimuksen tavoitteen lähentymisen edistämisestä ja erojen vähentämisestä. Tuen antamisessa on kiinnitettävä erityistä huomiota alueisiin, joihin kriisi on vaikuttanut eniten ja joilla on heikommat valmiudet toipua.

Äkillinen ja suurelta osin odottamaton pandemian puhkeaminen osoittaa, että koheesiopolitiikan joustavuutta ja reaktiivisuutta on lisättävä. Jäsenvaltioille on annettava lisää joustomahdollisuuksia, jotta ne voivat siirtää varoja eri rahastojen välillä milloin tahansa ohjelmakauden aikana.

On myös välttämätöntä, että koheesiopolitiikan oikeudellisessa kehyksessä säädetään mekanismeista, jotka voidaan ottaa nopeasti käyttöön, jos unionissa ilmenee lähivuosina uusia häiriöitä. Poikkeuksellisia ja epätavallisia olosuhteita varten ehdotetaan rahastojen käyttöä koskevia toimenpiteitä, jotta voidaan varmistaa, että tällaisissa määritellyissä olosuhteissa voidaan poiketa tietyistä säännöistä tilanteen ratkaisemisen helpottamiseksi. Komissiolle olisi siksi siirrettävä valta hyväksyä täytäntöönpanosäädöksiä, jotta voidaan säätää väliaikaisista toimenpiteistä, joilla voidaan puuttua poikkeuksellisiin ja epätavallisiin olosuhteisiin.

Täytäntöönpanon viivästymisen ja puutteiden vuoksi covid-19-pandemia on lisäksi heikentänyt edunsaajien valmiuksia saattaa ajallaan päätökseen vuosien 2014–2020 ohjelmien mukaiset toimet. Kriisin talousarviovaikutusten vuoksi tuensaajat eivät ehkä pysty rahoittamaan kyseisten toimien loppuun saattamista ennen niiden päättämiselle asetettua määräaikaa. Olisi lisättävä joustavuutta, jotta toimet voidaan jaksottaa pidemmälle aikavälille.